## ISABIAL i IDiBE constituïxen una unitat mixta d’investigació per al desenrotllament de tecnologia amb aplicacions pioneres en biomedicina i biotecnologia

*** L’objectiu de la unitat és dissenyar nous biomaterials i biosensors amb utilitat per al diagnòstic i el tractament del càncer i altres patologies
* Esta col·laboració busca liderar avanços en l’aplicació d’organoides, que simulen les característiques i funcions d’òrgans humans en el laboratori i reduir així la dependència de models animals**

L’Institut d’Investigació Sanitària i Biomèdica d’Alacant (ISABIAL) i l’Institut d’Investigació, Desenrotllament i Innovació en Biotecnologia Sanitària d’Elx (IDiBE) de la Universitat Miguel Hernández (UMH) han formalitzat la creació de la Unitat Mixta d’Investigació en Bioimpressió, Organoides i Òrgans-en-xip per a Biomodels Funcionals.

Esta nova unitat estarà dedicada al desenrotllament d’organoides, una tecnologia innovadora amb aplicacions pioneres en biomedicina i biotecnologia. Els organoides són xicotetes estructures tridimensionals similars a un òrgan diminut creades en el laboratori a partir del cultiu de les cèl·lules tumorals o cèl·lules mare.

Esta col·laboració estratègica busca aprofitar el potencial de les dos institucions per a liderar avanços en el disseny, el desenrotllament i l’aplicació d’organoides, que simulen les característiques i funcions d’òrgans humans en el laboratori. La investigació biomèdica tradicional requerix l’ús d’animals d’investigació a nivell preclínic. Estos models animals actualment estan qüestionats èticament, a més que són uns models cars i tenen a vegades escassa translació a humans.

Els organoides, que són models tridimensionals que reproduïxen de manera precisa les condicions fisiològiques de teixits i òrgans humans, estan revolucionant la investigació biomèdica, ja que oferixen un model més precís i ètic per a estudiar malalties, provar fàrmacs i avançar en la medicina personalitzada, ja que seria possible dissenyar organoides adaptats a les característiques genètiques i epigenètiques de cada pacient, cosa que facilitaria tractaments més efectius i personalitzats.

Entre els objectius de la nova unitat es troben el disseny i desenrotllament en models experimentals i preclínics (organoides i *organ-on-a-chip*), que reduïsquen l’ús d’animals d’experimentació, per al cribratge de noves molècules amb capacitats antineoplàstiques, antivirals, antibiòtiques i antifúngiques, procedents tant d’origen natural com de quimioteques sintètiques o dissenyades mitjançant la combinació de tècniques de modelatge molecular i cribratge virtual. A més, la nova unitat pretén treballar en el disseny i desenrotllament de nous biomaterials i biosensors amb utilitat per al diagnòstic i el tractament del càncer i altres patologies.

**Ciència d’avantguarda**

La directora científica d’ISABIAL, la doctora Cristina Alenda, ha destacat que “la posada en marxa de la nova unitat mixta entre ISABIAL i l’IBiDE suposa un pas avant en la investigació col·laborativa que ens permetrà seguir a l’avantguarda en el camp de la investigació sanitària i biomèdica en la província d’Alacant amb la mirada posada sempre en la millora de la qualitat assistencial”.

Per la seua banda, el director d’IDiBE, el doctor Antonio Ferrer, l’equip del qual actualment desenrotlla un organoide de pell innervada, ha subratllat que “la tecnologia d’organoides té el potencial de transformar la biomedicina, i este acord és una aposta clara per una ciència col·laborativa i translacional que ens posicione a l’avantguarda d’esta prometedora àrea d’investigació”.

La unitat mixta comptarà amb equips d’investigació multidisciplinaris, que combinaran l’experiència clínica amb el desenrotllament biotecnològic. Així mateix, disposarà d’instal·lacions capdavanteres en els dos centres a fi d’assegurar un entorn òptim per a la investigació i la innovació. L’àmplia experiència de gestió de material biològic per a investigació biomèdica del Biobanc ISABIAL vertebrarà l’activitat de la unitat.

Amb esta aliança no només es pretén impulsar l’excel·lència científica, sinó també millorar la salut i el benestar de la població. La investigació sobre organoides permetrà accelerar el desenrotllament de teràpies més eficaces i reduir la dependència de models animals en la investigació biomèdica. Amb la posada en marxa d’esta unitat mixta es consolida la Plataforma de biobancs i biomodels d’ISABIAL, també integrada pel Biobanc ISABIAL, que compta amb més de 150.000 mostres de 30.000 donants i amb la Unitat Mixta d’Investigació en Disseny i Fabricació Biomèdica (BioFAB), emmarcada dins de la disciplina de l’enginyera biomèdica.

Fecha: 22/02/2025